Συνέλευση Ίσης Εκπροσώπησης της Σύμβασης που συνάφθηκε μεταξύ των κρατών της Αφρικής, της Καραϊβικής και του Ειρηνικού και της Ευρωπαϊκής Ένωσης (ΑΚΕ-ΕΕ) - Εγκριθέντα ψηφίσματα για τη ζάχαρη (ΑΚΕ-ΕΕ 2131/97/τελ.)

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στις Βρυξέλλες από τις 17 έως τις 20 Μαρτίου 1997,

- επιβεβαιώνοντας το ψήφισμά της για τη ζάχαρη που είχε εγκρίνει κατά την 23η σύνοδό της στο Λουξεμβούργο από τις 23 έως τις 27 Σεπτεμβρίου 1996,

- υπενθυμίζοντας το σχετικό ψήφισμα που ενέκρινε κατά την 64η Σύνοδό του το Συμβούλιο ΑΚΕ-ΕΕ που πραγματοποιήθηκε στις Βρυξέλλες από τις 13 έως τις 15 Νοεμβρίου 1996,

Α. τονίζοντας τη σημασία που έχει για τις χώρες ΑΚΕ η ζάχαρη που εξάγεται προς την ΕΕ βάσει του Πρωτοκόλλου και της Ειδικής Προτιμησιακής συμφωνίας για τη Ζάχαρη καθώς και τη συμβολή της ζαχαροβιομηχανίας στην κοινωνικο-οικονομική ανάπτυξη, την εδραίωση της δημοκρατίας, τη χρηστή διακυβέρνηση και την πολιτική σταθερότητα των χωρών ΑΚΕ,

Β. επαναλαμβάνοντας τη δέσμευση και ικανότητα των χωρών ΑΚΕ να καλύψουν τις ανάγκες της ΕΕ σε ακατέργαστη ζάχαρη από ζαχαροκάλαμο, βάσει των όρων και προϋποθέσεων των ανωτέρω συμφωνιών,

Γ. υπενθυμίζοντας το αμοιβαίο όφελος των συμβαλλομένων μερών από αυτές τις προτιμησιακές εμπορικές συμφωνίες,

Δ. λαμβάνοντας υπόψη ότι τα συμβληθέντα κράτη οργανώνουν ορθολογικώς τις επιχειρήσεις και αναλαμβάνουν επενδυτικά προγράμματα προς ενίσχυση της αποδοτικότητας και της ανταγωνιστικότητας, και προς βελτιστοποίηση της χρησιμοποίησης υποπροϊόντων, σεβόμενα ταυτόχρονα τις περιβαλλοντικές προδιαγραφές,

Ε. ανησυχώντας για το γεγονός ότι η περιοριστική πολιτική τιμών της ΕΕ συνέχισε να επηρεάζει αρνητικά την κοινωνικο-οικονομική ανάπτυξη των χωρών ΑΚΕ που παράγουν ζάχαρη,

ΣΤ. ανησυχώντας επίσης για την έλλειψη δέσμευσης της ΕΕ για τη συνδρομή όσον αφορά στην ελάφρυνση του άχθους του υψηλού κόστους των εσωτερικών και υπερωκεάνειων μεταφορών καθώς και των προβλημάτων που σχετίζονται με τις ανεπαρκείς εγκαταστάσεις εκφόρτωσης στους ευρωπαϊκούς λιμένες,

Ζ. παρατηρώντας με ανησυχία ότι η εισαγόμενη από τις υπερπόντιες χώρες και εδάφη (ΥΧΕ) ζάχαρη μπορεί να διαταράξει τη λεπτή ισορροπία του καθεστώτος ζάχαρης και τη δέσμευση της ΕΕ στον ΠΟΕ,

Η. αναγνωρίζοντας ότι το θέμα αυτό θα πρέπει να εξεταστεί χωριστά από τα άλλα προϊόντα ΑΚΕ που εισάγονται με την ίδια διαδικασία,

1. καλεί την ΕΕ:

(i)

να αναγνωρίσει τη σημασία του τομέα της ζάχαρης για τις οικονομίες των ενδιαφερομένων χωρών ΑΚΕ και τη συμβολή του στην κοινωνικοοικονομική τους ανάπτυξη 7

(ii)

να εξασφαλίσει ότι η τιμή που προσφέρεται για τη ζάχαρη ΑΚΕ θα λαμβάνει πλήρως υπόψη τους κοινωνικο-οικονομικούς παράγοντες, περιλαμβανομένων των προσπαθειών ορθολογικοποίησης, όπως εκτίθενται στο ετήσιο μνημόνιο για τους οικονομικούς παράγοντες 7

(iii)

να αναγνωρίσει ότι οι χώρες ΑΚΕ κατέδειξαν την ικανότητα να καλύψουν τις ανάγκες της ΕΕ σε ακατέργαστη ζάχαρη από ζαχαροκάλαμα μέσω του Πρωτοκόλλου και της Ειδικής Προτιμησιακής Συμφωνίας για τη Ζάχαρη καθώς και το αμοιβαίο όφελος όλων των ενδιαφερομένων μερών 7

(iv)

να λάβει τα δέοντα μέτρα για να συνδράμει τις χώρες ΑΚΕ όσον αφορά στην ελάφρυνση του άχθους του υψηλού μεταφορικού κόστους και των ανεπαρκών εγκαταστάσεων εκφόρτωσης τους ευρωπαϊκούς λιμένες, όπως τονίζονται στα πορίσματα της μελέτης του 1992 για το κόστος της μεταφοράς ζάχαρης 7

(v)

να εξασφαλίσει ότι θα ληφθούν τα δέοντα επανορθωτικά μέτρα για να αποφευχθεί η εισαγωγή ζάχαρης από τις ΥΧΕ στην ΕΕ, χωρίς να πληγεί το εμπόριο ΑΚΕ/ΥΧΕ όσον αφορά άλλα αγαθά 7

2. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ, στην Επιτροπή και στις συμβεβλημένες στη Σύμβαση της Λομέ χώρες.